**დანართი #2**

**ტრანსპორტირების წესი**

1. საკვლევი მასალის აღებას, სათანადო წესით დამუშავება/შენახვასა და ტრანსპორტირებას ექვემდებარება ყველა იმ ჰოსპიტალიზებული პაციენტის საკვლევი მასალა, რომლებზეც С ჰეპატიტის სკრინინგის ელექტრონულ სისტემაში დარეგისტრირებულია დადებითი სკრინინგი, კერძოდ:

ა) თუ ჰოსპიტალიზებულ პაციენტზე, С ჰეპატიტის სკრინინგის ელექტრონულ სისტემაში ჰოსპიტალიზაციამდე პერიოდში დარეგისტრირებულია С ჰეპატიტზე სკრინინგით დადებითი შედეგი, მაგრამ არაა დარეგისტრირებული კონფირმაციის ჩატარების ან საკონფირმაციოდ საკვლევი მასალის აღების თაობაზე ინფორმაცია, დამატებითი სკრინინგის ჩატარების გარეშე უნდა განხორციელდეს საკვლევი მასალის აღება, დამუშავება/შენახვა სათანადო პირობების დაცვით და სატრანსპორტო დოკუმენტაციის გამზადება, რომლის თაობაზეც შეტყობინება უნდა დარეგისტრირდეს ამავე სისტემაში;

ბ) თუ ჰოსპიტალიზებულ პაციენტზე С ჰეპატიტის სკრინინგის ელექტრონულ სისტემაში არაა დარეგისტრირებული სკრინინგები ან წინა პერიოდში დარეგისტრირებული სკრინინგების შედეგები უარყოფითია, С ჰეპატიტზე სკრინინგით დადებითი შედეგის მიღების შემთხვევაში განხორციელდეს საკვლევი მასალის აღება, დამუშავება/შენახვა სათანადო პირობების დაცვით და სატრანსპორტო დოკუმენტაციის გამზადება, რომლის თაობაზეც შეტყობინება უნდა დარეგისტრირდეს ამავე სისტემაში;

2. სამედიცინო დაწესებულება ვალდებულია პაციენტისაგან, ან მისი კანონიერი წარმომადგენლისაგან აიღოს ინფორმირებული თანხმობა საკვლევი მასალის აღებისა და შემდგომი ლაბორატორიული კვლევების ჩატარების თაობაზე;

3. წინამდებარე წესით, С ჰეპატიტზე სკრინინგით დადებითი ბენეფიციარებისაგან საკვლევი მასალის აღების, სათანადო პირობების დაცვით დამუშავება/შენახვისა და სატრანსპორტო დოკუმენტების მომზადების შემდგომ სამედიცინო დაწესებულება ვალდებულია აღნიშნულის თაობაზე შეტყობინება განათავსოს С ჰეპატიტის სკრინინგის ელექტრონულ სისტემაში <http://stop-c.moh.gov.ge/>, კერძოდ, C ჰეპატიტის სკრინინგის ელექტრონული აღრიცხვის ფორმის (ელექტრონული მოდულის) წარმოების სახელმძღვანელოს შესაბამისად.

4. შეტყობინების მიღებიდან სსიპ - ლ. საყვარელიძის სახელობის დაავადებათა კონტროლისა და საზოგადოებრივი ჯანმრთელობის ეროვნული ცენტრი/ცენტრის (შემდგომში - ცენტრი) რეგიონული განყოფილებები არა უგვიანეს 5 სამუშაო დღის ვადაში განახორციელებს საკვლევი მასალის ტრანსპორტირებას რეგიონულ ცენტრებში (თბილისი, რუსთავი, თელავი, გორი, ახალციხე, ქუთაისი, ამბროლაური, ზუგდიდი, ოზურგეთი, ბათუმი) განთავსებული სამედიცინო დაწესებულებებიდან, ხოლო დანარჩენ მუნიციპალურ ცენტრებში განთავსებული სამედიცინო დაწესებულებებიდან შეტყობინების მიღებიდან არა უგვიანეს 10 სამუშაო დღის განმავლობაში;

5. ცენტრის უფლებამოსილი პირი განახორციელებს ტრანსპორტირებული ნიმუშების თაობაზე ინფორმაციის რეგისტრაციას С ჰეპატიტის სკრინინგის ელექტრონულ სისტემაში;

6. ცენტრის უფლებამოსილი პირ(ებ)ის მიერ საკვლევი მასალის დაწუნების შემთხვევაში С ჰეპატიტის სკრინინგის ელექტრონულ სისტემაში მიეთითება საკვლევი მასალის წუნდების თაობაზე ინფორმაცია შესაბამისი განმარტებით, რომელიც აისახება საკვლევი მასალის ამღები სამედიცინო დაწესებულების გვერდზე;

7. საკვლევი მასალის წუნდების შემთხვევაში, სამედიცინო დაწესებულება ვალდებულია ხელმეორედ განახორციელოს საკვლევი მასალის აღება, თუ ჰოსპიტალიზებული პირი იმყოფება იმავე სამედიცინო დაწესებულებაში და აღნიშნულის თაობაზე შეტყობინება განათავსოს დადგენილი წესის შესაბამისად С ჰეპატიტის სკრინინგის ელექტრონულ სისტემაში;

8. ლუგარის საზოგადოებრივი ჯანმრთელობის სამეცნიერო/კვლევითი ცენტრის მიერ საკვლევი მასალის კვლევის შედეგები, მისი დასრულებიდან არა უგვიანეს მომდევნო სამუშაო დღისა, უნდა დარეგისტრირდეს С ჰეპატიტის სკრინინგის ელექტრონულ სისტემაში, რომელიც მოკლე ტექსტური შეტყობინების სახით გაიგზავნება იმ მობილური ტელეფონის ნომერზე, ელექტრონული ფოსტის მისამართზე და/ან საფოსტო გზავნილის სახით, რომელიც მითითებული იქნება საკვლევი მასალის გამომგზავნის მიერ ტრანსპორტირების საჭიროების შესახებ დარეგისტრირებულ მონაცემებში;

9. იმ შემთხვევაში, თუ С ჰეპატიტის სკრინინგის ელექტრონულ სისტემაში მითითებულია მხოლოდ სამედიცინო დაწესებულების საკონტაქტო მობილური ტელეფონის ნომერი, ელექტრონული ფოსტის მისამართი და/ან საფოსტო გზავნილის მისამართი, იგი ვალდებულია ლაბორატორიული კვლევის პასუხის მიღებიდან არა უგვიანეს მომდევნო სამუშაო დღის განმავლობაში დაუკავშირდეს პაციენტს ან მის კანონიერ წარმომადგენელს და მიაწოდოს ინფორმაცია კვლევის შედეგებზე, ხოლო კონფირმაციულად დადასტურებული შედეგის შემთხვევაში დამატებით მიაწოდოს ინფორმაცია მკურნალობაში ჩართვასთან დაკავშირებულ საკითხებზე.